Ɛzra Tsɔɔ Nihi Mawu Mlaa a | Baiblo Mi Ní Kasemi Kɛ Ha Jokuɛwi\nNÍ KASEMI 66\nMaa pee jeha 70 ji nɛ ɔ nɛ Israel bi ɔmɛ a kpɛti nihi fuu kpale kɛ ho Yerusalɛm ya. Se loloolo ɔ, a kpɛti ni komɛ ngɛ Pɛsia Nɔ Yemi he ɔmɛ. A kpɛti nɔ kake ji osɔfo Ɛzra nɛ e tsɔɔ nihi Yehowa Mlaa a. Ɛzra nu kaa Israel bi nɛ a ho Yerusalɛm ya a yi Yehowa Mlaa a nɔ. Enɛ ɔ he ɔ, e suɔ nɛ e ya ye bua mɛ. Pɛsia Matsɛ Atazɛzis de lɛ ke: ‘Mawu lɛ ha mo nile konɛ o tsɔɔ nihi e Mlaa a. O kɛ nihi nɛ a suɔ kaa a kɛ mo maa ya a tsuo nɛ ya.’ Ɛzra kɛ nihi nɛ a suɔ kaa a maa kpale kɛ ho Yerusalɛm ya a tsuo bua a he nya. A sɔle konɛ Yehowa nɛ bu a he ngɛ a blɔ hiami ɔ mi, kɛkɛ nɛ a je.\nNyɔhiɔ eywiɛ se ɔ, a ya su Yerusalɛm. Ganɔ ɔmɛ de Ɛzra ke: ‘Israel bi ɔmɛ gbo Yehowa tue nɛ a ya ngɔ yihi nɛ a jaa lakpa mawuhi.’ Mɛni Ɛzra pee? Ɛzra kpla si ngɛ ni ɔmɛ a hɛ mi nɛ e sɔle ke: ‘Yehowa, o pee níhi fuu kɛ ha wɔ, se wa pee yayami kɛ si mo.’ Ni ɔmɛ tsake a tsui, se ní komɛ ngɛ nɛ a peeɔ nɛ e hí. Ɛzra hla nimeli kɛ kojoli nɛ a hyɛ konɛ a tsu sane ɔ he ní. Nyɔhiɔ eywiɛ se ɔ, a ha nɛ nihi nɛ a ja we Yehowa a je ma a mi.\nLɔ ɔ se ɔ, jeha 12 ba be. Jamɛ a be ɔ mi ɔ, a fia Yerusalɛm gbogbo ɔmɛ momo. Ɛzra ha ni ɔmɛ bua a he nya ngɛ magbɛ nɔ, nɛ e kane Mawu Mlaa a kɛ tsɔɔ mɛ. Benɛ Ɛzra bli womi ɔ nya a, ni ɔmɛ te kɛ da si. E je Yehowa yi, nɛ ma a tsuo wo a nine nɔ kɛ tsɔɔ kaa a fĩ e se. Kɛkɛ nɛ Ɛzra kane Mlaa a, nɛ e tsɔɔ sisi, nɛ ni ɔmɛ bu lɛ tue saminya. A kplɛɛ nɔ kaa a kua Yehowa ekohu, nɛ a fo ya. E nɔ jena a, Ɛzra kpale kane Mlaa a kɛ tsɔɔ mɛ. A na kaa Gbasisihimi Nyami Gbijlɔ ɔ yaa sumi, nɛ e sa kaa a ye. Amlɔ nɔuu ɔ, a bɔni a he dlami konɛ a ye gbijlɔ ɔ.\nNgɛ ligbi kpaago ɔ tsuo nɛ ma a kɛ ye gbijlɔ ɔ mi ɔ, a bua jɔ, nɛ a na Yehowa si kaa a ngmɔ ɔmɛ ba ní saminya. Kɛ je Yoshua be ɔ mi kɛ ba si jamɛ a ligbi ɔ, a yi Gbasisihimi Nyami Gbijlɔ ko kaa jã hyɛ. Benɛ a ye gbijlɔ ɔ ta a, ma a tsuo bua a he nya, nɛ a sɔle ke: ‘Yehowa, o kpɔ̃ wɔ kɛ je nyɔguɛ yemi mi, o lɛ wɔ ngɛ nga a nɔ, nɛ o ha wɔ zugba nɛ ngɛ fɛu nɛ ɔ. Se wa pee yayami kɛ si mo si abɔ. O ha nɛ gbali bɔ wɔ kɔkɔ, se wa bui tue. Se kɛ̃ ɔ, o to o tsui si. O ye si nɛ o wo Abraham ɔ nɔ. Amlɔ nɛ ɔ, wa ngɛ mo si woe kaa wa maa bu mo tue.’ A ngma a si womi ɔ, nɛ ma nimeli ɔmɛ, kɛ Levi bi ɔmɛ, kɛ osɔfo ɔmɛ sɔu nya.\n“Nihi nɛ a nuɔ Mawu munyu ɔ nɛ a yeɔ nɔ ɔ, mɛ lɛ a ngɛ bua jɔmi!”​​—Luka 11:28\nSane bimihi: Mɛni Ɛzra tsɔɔ Israel bi ɔmɛ nɛ a bua a he nya ngɛ Yerusalɛm ɔ? Mɛni a wo si kaa a maa pee?\nBAIBLO MI WOMI HE VIDEOHI\nEzra Womi ɔ He Video\nYehowa ye e si womi nɔ, e je e we bi kɛ je Babilon, nɛ e to anɔkuale jami sisi ekohu ngɛ Yerusalem.